**Ritual og kommunikation**

En rite/et ritual er en traditionsbestemt og reguleret handling, der har til formål at etablere kontakt til "den anden verden", dvs. gudernes og forfædrenes verden, og påvirke den.

Læs mere …

Ligesom myten indgår ritualet i en ***privilegeret talesituation***, idet det henter sin autoritet fra en instans uden for mennesket.

Forsøget på at påvirke guderne eller forfædrene udtrykkes tit med formlen *do ut des*: Jeg giver for at du skal give. Når hinduen eksempelvis udfører puja enten i templet eller i hjemmet, fodrer og mætter han/hun guderne for at sikre sig, at de giver støtte og hjælp.

Ritualer er som oftest konservative forstået på den måde, at de bevarer deres navn og opbygning, selv om indholdet skifter betydning. Eksempelvis fejrer både jøder og kristne påske og samles om påskemåltidet, men af vidt forskellige årsager.

Ritualer er en måde at **kommunikere** på:

* fra mennesket til Gud
* fra mennesket til Gud og tilbage til mennesket (i form af et svar)
* fra mennesket gennem en religiøs autoritet til Gud

Når ritualer udføres, er de kommunikationsmidlet mellem to adskilte verdener, idet mennesket hører til i den fysiske, ***profane verden[[1]](#footnote-1)***, og guder eller ***transcendente***[[2]](#footnote-2) kræfter hører til i den metafysiske, ***hellige verden***. På helligstedet fx kirken, bedetæppet, hjemmealteret, hvor ritualer udføres, opstår kontakt eller udveksling mellem de to verdener, og forbindelsen skaber et såkaldt ***axis mundi[[3]](#footnote-3)***.

Ritualers kommunikative værdi og funktion betyder, at de skaber en ***privilegeret talesituation***, der rummer påstanden om, at mennesker, hellige steder, ting mv. bliver bevaret, beskyttet eller ændret.

**Definition af ritualer**

Ritualer eller riter er **symbolske handlinger**, som skal påvirke og forandre noget. Ritualer kan være begrundet i en mytisk urtid, der er beskrevet i forskellige myter i religioners hellige skrifter. Myten bliver re-aktualiseret, når ritualet udføres i den såkaldte kulthandling[[4]](#footnote-4). Der opstår derfor en kultisk tid under selve ritualhandlingen, hvor fortid er lig med nutid og lig med fremtid. Myte, ritual og kult indgår som uadskillelige aspekter, når man arbejder med ritualer.

I religioner er der knyttet ritualer til både **individuelle** begivenheder typisk ved livets forskellige højdepunkter (overgangsritualer) og til **kollektive** begivenheder som fx gudstjeneste.

**Axis mundi**

Et axis mundi er et konkret sted eller en genstand, fx et træ (Yggdrasil), et bjerg (Himalaya), en bygning (kabaen i Mekka), som kulten foregår orienteret mod eller omkring. Kontakten mellem mennesker og guddommelige kræfter eller den hellige verden udspringer fra axis mundi, som derfor ofte er et pilgrimssted.

**Ritualets faser**

Ritualer kan analyseres med fokus på **forløbet**. Den franske antropolog **Arnold van** **Gennep** (1873-1957) påviste i sine studier af ***overgangsritualer***, at de har et forløb med tre faser, som andre ritualer også kan inddeles efter.

Læs mere …

Overgangsritualer er en særlig kategori af ritualer, der markerer statusskift, fx fra barn til voksen, og som har en treleddet struktur, der markerer en rituel død og genfødsel:

1. Udskillelse (man forlader sit hidtidige liv)
2. Overgang (man befinder sig i et ingenmandsland, har 0-status)
3. Indlemmelse (man går ind i sit fremtidige liv og har ny status)

Den kristne dåb markerer tydeligt, at barnet både får personlig, familiemæssig og kristen identitet. Efter at have været navnløs får barnet nu sit personlige kaldenavn samt sin families efternavn, og det bydes velkommen i den kristne menighed. Vandet, der hældes på barnets hoved, symboliserer både rituel død og skabelse (genfødsel).

| **1. Sakraliseringsfasen: udskillelse** | **2. Den liminale fase: grænse** | **3. Inkorporationsfasen: indlemmelse** |
| --- | --- | --- |
| Forberedelse til mødet med metafysiske, hellige kræfter:   * fysisk og social udskillelse * tab af identitet * tabuer omkring adfærd | * grænsetilstand * identitetsmæssigt tomrum | * ny status og ny identitet * ophævelse af tabuer * det profane liv genindføres og er styrket |

Ritualets tre faser ifølge Arnold van Gennep.

S

Når mennesket via ritualet henvender sig direkte eller gennem en religiøs autoritet til Gud eller metafysiske kræfter, er adfærd og evt. påklædning reguleret med regler. Disse regler kaldes også tabu, og de hjælper med til at sikre, at det rituelle forløb gennemføres og kommunikationen dermed lykkes. Det er i den liminale fase, at selve ændringen eller beskyttelsen sker, og den tilstand kaldes det ***rituelle nulpunkt***. På dette tidspunkt tænkes overgangsritualet at nulstille mennesket eller det objekt, som skal indvies til en ny status.

**Ritualets virkning**

En anden måde at arbejde med ritualer på er at analysere med fokus på den ***rituelle virkning***. Den danske religionshistoriker **Jørgen Podemann Sørensen** (f. 1946) fremstiller virkningen på tre forskellige planer.

| **1. Det rituelle plan** | **2. Det mytiske plan** | **3. Virkningens plan** |
| --- | --- | --- |
| Selve ritualhandlingen og den konkrete situation, hvori den udføres | De mytiske forbilleder, som ritualhandlingen eller situationen identificeres med | Ritualhandlingens mål og ønskede virkning, fx indvielse, beskyttelse eller fornyelse |

Ritualets virkning på tre forskellige planer ifølge Jørgen Podemann Sørensen.

Den kommunikation, der foregår i ritualet gennem handlinger og ord fx myte, liturgi eller bøn, kan ses og høres i det konkrete ritual fx ægteskab, indvielse af et helligt rum eller en gudstjeneste. Virkningen begrundes ud fra mytiske forbilleder, som kan læses i hellige skrifter. Set fra det religiøse menneskes synsvinkel sker der genskabelse eller nulstilling, som betyder, at ritualet virker og derfor styrker dets eksistens.

I forbindelse med ægteskab (ifølge det protestantiske vielsesritual) er det selve **tilspørgsel og erklæring**, som udgør det rituelle plan. Det mytiske plan er referencen til Biblens **skabelsesmyte** (1. Mosebog kap.2 vers 18, 21-24) og virkningens plan er den **ny status** religiøst og socialt, som ægteskabet medfører.

Fra: <http://religion.systime.dk/index.php?id=588> d. 3.9.12

1. Den fysiske, menneskelige verden. Forstås i modsætning til den hellige verden, som hører gud(erne) til. [↑](#footnote-ref-1)
2. Det, der overskrider (transcenderer) denne verdens grænser. Abrahamsreligionerne har alle en transcendent gudsopfattelse, dvs. religionsudøverne opfatter guden for at være uden for verden, jf. skabelsesberetningen i Det gamle Testamente. [↑](#footnote-ref-2)
3. Betyder verdensakse eller verdens midte. Kulten foregår orienteret mod eller omkring dette centrum, hvor der opstår kontakt mellem mennesker og guddommelige kræfter eller den hellige verden. Ethvert helligsted er principielt placeret i midten af verden. Forestillingen om at stå i verdens centrum skaber en idé om, at stedet er fyldt med særligt livgivende kræfter, der skal omgås med ærefrygt. Derfor er der særlige forskrifter for, hvordan man opfører sig ved alteret i de kristne kirker, ved torahskabet og læsepulten i de jødiske synagoger og ved pujaaltrene i såvel det hinduistiske hjem som i det hinduistiske tempel. [↑](#footnote-ref-3)
4. En **kult** er en rituel dyrkelse af en gud, en helligdom eller en hellig genstand. De personer der indgår i dyrkelsen, udgør sammen også en **kult**. [↑](#footnote-ref-4)